b'\n_START_ARTICLE_\nSt\xc3\xa5le Wiksh\xc3\xa5land\n_START_SECTION_\nLiv og virke\n_START_PARAGRAPH_\nHan studerte musikkvitenskap i Oslo fra 1971, tok filosofisk magistergrad p\xc3\xa5 Theodor W. Adorno i 1977 og han tok doktorgrad i musikkvitenskap i 1995 p\xc3\xa5 en avhandling om Claudio Monteverdi: ...en melodi som unnslipper, en innskrift som best\xc3\xa5r. Studier i Claudio Monteverdi og musikalsk barokk Han arbeidet som musikk-koordinator ved Henie Onstad Kunstsenter i 1981\xe2\x80\x9384. Han var ansatt ved Institutt for musikkvitenskap ved Universitetet i Oslo siden 1988, og ble professor i 1995. Han sto for en estetisk-historisk tiln\xc3\xa6rming til klassisk musikk, en tiln\xc3\xa6rming som ikke var s\xc3\xa5 vanlig i Norge._NEWLINE_St\xc3\xa5le Wiksh\xc3\xa5land var med p\xc3\xa5 \xc3\xa5 grunnlegge prosjektet Norsk musikkarv p\xc3\xa5 2000-tallet, i et samarbeid med en rekke h\xc3\xb8yere norske musikkinstitusjoner. De siste \xc3\xa5rene viet han seg mer og mer til studier av barokken og musikalsk retorikk. Sammen med operasjef Per Boye Hansen initierte han et samarbeid mellom Institutt for musikkvitenskap og Den Norske Opera & Ballett, med studentundervisning og internasjonale seminarer knyttet tett opp til produksjon og framf\xc3\xb8ringer ved Operaen.'